"Dinglo" på vei opp mot Hanguren.«Dinglo» på Hangursbanen på Voss på vei i retning mot fjellet Hanguren den siste driftsmåneden i august 2015. Taubanen ble konstruert av sveitsiske ingeniører, bygd av Hordaland Mekaniske Verksted og tatt i bruk i 1963. På banen var «Dinglo» den røde kabinen, «Danglo» den blå.
**Hangursbanen**, populært kalt **«Dinglo og Danglo»** på vossadialekt, var en gondolbane på Voss i Hordaland som var i drift fra 1963 til 2015. Taubanen gikk fra bunnstasjonen ved Hangursveien på Vossevangen og opp 562 høydemeter i retning mot fjelltoppen Hanguren. I 2019 ble Hangursbanen erstattet av Voss Gondol, en større og lengre bane fra Voss stasjon helt opp til Hangurtoppen på 820 meter over havet der det er restaurant, friluftsområder og skianlegg.

Den opprinnelige gondolbanen på Voss strakk seg 1 126 meter og hadde en topphøyde på 660 meter over havet. Banen var eid av Voss Resort Fjellheiser. Driften ble innstilt i 2015 i påvente av bygging av ny bane og regulering av trafikken på Vossevangen.

Bakgrunn
--------

Den nå nedlagte Hangursbanen gikk fra bunnstasjonen ved Hangursveien, ca 98 meter over havet, og ca. 500 meter fra jernbanestasjonen på Voss. Banen gikk opp 562 høydemeter til Hangursrestauranten, som var i samme bygg som endestasjonen. Turen tok ca. 5 minutter.

Hangursbanen gikk inntil 2015 vinterstid i sportsesongen, og på sommerstid. Det var to gondoler på banen, «Dinglo» (rød) og «Danglo» (blå). Gondolene gikk på hver sin side, men på samme vaier. Når den ene var oppe, var den andre nede. Navnene fikk de fordi de nettopp dinglet mye når de kjørte over de to mastene og når det var vind. 

Hangursbanen gikk sin siste tur søndag 30. august 2015. Dinglo og Danglo ble demontert i september 2015 og blir midlertidig oppbevart på Liahaugen på Voss.

Historikk
---------

Ideen til Hangursbanen oppstod i 1958, som et tiltak for å trekke flere turister til Voss. Banen ble bygd i 1963 av Hordaland Mekaniske Verksted og sveitsiske medarbeidere fra selskapet Von Roll. Før dette hadde en prosjektgruppe fra Voss deltatt på et internasjonalt taubanemøte i Roma og vært på befaring til ulike taubaner i Østerrike og Italia. Banen ble tatt i bruk 21. desember 1963 og var i drift i 51 år frem til 30. august 2015 da den siste turen med Hangursbanen ble foretatt.

Bilder av den gamle Hangursbanen og Hangursrestauranten
-------------------------------------------------------

* «Dinglo» Foto: Terje Nesthus, vinteren 2007«Dinglo» Foto: Terje Nesthus, vinteren 2007
* «Danglo» Foto: Terje Nesthus, 2007«Danglo» Foto: Terje Nesthus, 2007
* «Dinglo» ved bunnstasjonen ved Hangursvegen Foto: Terje Nesthus, 2007«Dinglo» ved bunnstasjonen ved Hangursvegen Foto: Terje Nesthus, 2007
* Hallen øverst ved Hangursrestauranten Foto: Terje Nesthus, 2007Hallen øverst ved Hangursrestauranten Foto: Terje Nesthus, 2007
* Kontrollbordet ved kjørestasjonen Foto: Terje Nesthus, 2007Kontrollbordet ved kjørestasjonen Foto: Terje Nesthus, 2007
* Hangursrestauranten sett utenfra Foto: Terje Nesthus, 2007Hangursrestauranten sett utenfra Foto: Terje Nesthus, 2007
* Den øverste masten på den gamle Hangursbanen Foto: Terje Nesthus, 2007Den øverste masten på den gamle Hangursbanen Foto: Terje Nesthus, 2007

Bilder av den nye Hangursbanen og Hangursrestauranten
-----------------------------------------------------

* Den nye banen Foto: Sara Solheim 2019Den nye banen *Foto: Sara Solheim 2019*
* Den nye restauranten Foto: Sara Solheim 2019Den nye restauranten *Foto: Sara Solheim 2019*

Se også
-------

* Voss Gondol, en større taubane fra Voss stasjon til Hangurtoppen som åpnet i 2019
* Voss Fjellheisar, Vestlandets største skianlegg

Referanser
----------

1. ↑  «Gondolbane åpnet på Voss». *www.abcnyheter.no* **(norsk)**. 10. juli 2019. Besøkt 1. september 2019.
2. ↑  Bjerkevoll, Ola (10. juli 2019). «Gondolbane åpnet på Voss». *rbnett.no*. Besøkt 1. september 2019.
3. ↑  «Sjekk utsikten fra den nye gondolen på Voss». *Bergens Tidende*. Besøkt 1. september 2019.
4. 1 2 3  «– Dette er blant det jeg er mest stolt av i livet». *NRK* **(norsk)**. 30.08.2015. Besøkt 22. mai 2017.
5. ↑  NRK. «Tvingar gjennom ny gondolbane på Voss». *NRK* **(norsk nynorsk)**. Besøkt 17. januar 2018.
6. ↑  NRK. «– Dette er blant det jeg er mest stolt av i livet». *NRK*. Besøkt 16. januar 2018.
7. ↑  «Var med på første og siste tur». *Bergens Tidende*. Besøkt 15. januar 2018.

Eksterne lenker
---------------

* Voss Resort Fjellheiser